Gan ddefnyddio'r proffil disgybl a roddir, nodwch sut y gellid cwrdd ag agweddau penodol ar ddatblygiad cyfannol y plentyn mewn lleoliad addysgol. Defnyddiwch gyfeiriadau at ddamcaniaethau perthnasol, ymchwil ac enghreifftiau o arfer rhagorol fel sail i hyn. 
 
Ymchwiliwch i broffil disgybl y Cyfnod Sylfaen o Ella, plentyn Derbyn 4 oed, a nodwch dair agwedd ar ei datblygiad cyfannol y gellid mynd i'r afael â nhw yn amgylchedd yr ysgol. Dewiswch naill ai o'i datblygiad emosiynol, gwybyddol, cymdeithasol neu gorfforol. (Er enghraifft, efallai y byddwch chi'n nodi agweddau sy'n ymwneud â'i datblygiad emosiynol, gwybyddol a chorfforol neu ei datblygiad cymdeithasol, emosiynol a gwybyddol) Nid oes rhaid i chi fynd i'r afael â phob maes datblygiad. Amlinellwch ble mae Ella arni ar hyn o bryd gyda phob agwedd wedi'i nodi a pha strategaethau y gallai athro neu athrawes dosbarth eu defnyddio i gynorthwyo ei datblygiad. Gyda hyn mewn golwg, dylai eich ymateb adlewyrchu eich dealltwriaeth o arfer effeithiol cyfredol yn yr ystafell ddosbarth. Rhaid i chi sicrhau eich bod yn dangos gwybodaeth a dealltwriaeth gadarn o ddatblygiad plant gan wneud cysylltiadau priodol â theori drwyddi draw. 
 Bydd angen i chi ymgysylltu â’r holl weithgareddau diwrnodau pontio ‘PRAWF’ a chynnal archwiliad o lenyddiaeth briodol y gallwch ei ddefnyddio i gefnogi eich ymateb. Nod yr aseiniad yw cefnogi'ch gallu i nodi ble mae plentyn Cyfnod Sylfaen yn ei ddatblygiad personol a sut i'w symud ymlaen mewn cyd-destun addysgol.

Sicrhewch eich bod yn canolbwyntio'ch darllen ar lenyddiaeth academaidd e.e. llyfrau, erthyglau, cyfnodolion a dogfennau sy'n trafod datblygiad plant a'r dulliau effeithiol sy'n cynorthwyo datblygiad emosiynol, cymdeithasol, gwybyddol a chorfforol plant. Dylai fod synthesis o awduron allweddol yn y maes a ffynonellau pwysig. Mae llawlyfr y modiwl yn cynnwys eich rhestr ddarllen gychwynnol, fodd bynnag, gallwch hefyd gynnwys trafodaeth ymarferwyr o'ch ymweliadau ar ddiwrnodau pontio ‘PRAWF’ neu flogiau addysgol ac ati. Ceisiwch gynnwys amrywiaeth o ffynonellau dibynadwy gan osgoi gorddibynnu ar un ffynhonnell benodol. Ceisiwch ddatblygu ansawdd y drafodaeth yn hytrach na'r maint. Sicrhewch eich bod yn cynnwys rhestr gyfeirio ar ddiwedd eich ysgrifennu, gan ddilyn y canllawiau yn Llawlyfr Cyfeirnodi Harvard PCYDDS.
Dylai eich ymateb ddangos gwybodaeth a dealltwriaeth nid yn unig o ddatblygiad cyfannol plant, ond hefyd pam mae'r wybodaeth hon yn bwysig i'r ymarferydd yn yr ystafell ddosbarth. Dylai fod yn amlwg yn eich ysgrifennu eich bod yn deall y gwahanol agweddau ar ddatblygiad cyfannol (yn enwedig emosiynol, cymdeithasol, gwybyddol a chorfforol) a'ch bod nid yn unig yn gallu nodi'r agweddau hyn ym mhroffil Cyfnod Sylfaen Ella, ond hefyd trwy fyfyrio ac ymchwilio , ac arddangos gwybodaeth a dealltwriaeth briodol o strategaethau effeithiol a argymhellir ar gyfer datblygiad Ella. 
Dylai eich ymateb gynnwys gwerthusiad beirniadol o'r damcaniaethau ategol sy'n ymwneud â datblygiad cyfannol plant a'r agweddau penodol o’r datblygiad a ddewiswyd (emosiynol, cymdeithasol, gwybyddol, corfforol.) Nodwch yn glir y buddion posibl a'r heriau posibl a allai godi wrth drafod y strategaethau datblygu argymelledig. Dylai'r drafodaeth werthuso'n feirniadol eich strategaethau arfaethedig i'w gweithredu. Lle bo hynny'n briodol, dylai'r ysgrifennu gynnwys dadansoddiad beirniadol a gwerthuso darllen eang, dwfn a chefndirol. Sicrhewch eich bod yn cefnogi'r dyfarniadau a wnewch o ddatblygiad Ella a'r dulliau argymelledig i'w gweithredu yn yr ystafell ddosbarth gan gyfeirio at ymchwil a theori lle bo hynny'n bosibl. Wrth amlinellu eich argymhellion, ystyriwch y gwahanol ffyrdd y gellid cyflawni'r rhain. Gallwch gryfhau eich trafodaeth academaidd trwy ystyried safbwyntiau gwrthwynebus a allai fodoli mewn perthynas â'r strategaethau datblygu arfaethedig.
Yn eich gwaith, ymchwiliwch i broffil Ella a dewiswch DAIR agwedd ar gyfer datblygu. Nodwch yn glir ble mae Ella ar hyn o bryd mewn perthynas â'r agweddau a ddewiswyd a gwnewch argymhellion ar gyfer ei datblygiad. Rhowch enghreifftiau o'r strategaethau posibl y gellir eu defnyddio yn yr ystafell ddosbarth i gwrdd â'r agweddau a nodwyd ar gyfer datblygu gan gysylltu'r rhain ag ymchwil ac arfer effeithiol cyfredol mewn addysg. Ystyriwch effaith bosibl y rhain ar gynnydd a datblygiad Ella ac unrhyw oblygiadau ymarferol yn yr ystafell ddosbarth, er enghraifft yr effaith ar y staff addysgu ac ati.
[bookmark: _GoBack]Dylai strwythur y gwaith rydych chi'n ei gyflwyno nid yn unig gynnwys yr agweddau a nodwyd uchod, ond dylid ei gyflwyno hefyd mewn trafodaeth sydd wedi'i hystyried yn ofalus ac yn rhesymegol wrth ymdrin â chyflwyno'r wybodaeth hon. Sicrhewch eich bod yn cyfathrebu’n effeithiol, ac ystyriwch y defnydd o iaith academaidd broffesiynol, geirfa briodol a'r defnydd cywir o atalnodi gan fod y rhain yn agweddau sy'n ddisgwyliad yn yr ymateb.  Defnyddiwch sgiliau cyfeirio cywir ac arddull ysgrifennu academaidd gan sicrhau eich bod yn cadw at y nifer geiriau a ddyrannwyd (2000 gair).



